**ӨСЕРОВА Жансәуле Арынбекқызы,**

**№49 жалпы орта білім мектебінің бастауыш сынып мұғалімі.**

**Шымкент қаласы**

**Даланың алып қоңырауы**

Бағыты: мектепке дейінгі және орта білім берудегі инновациялық әдістер мен тәсілдер**.**

***«Қазақ деген – жасанды мінезі жоқ, қарапайым халық, бірақ сол қарапайымдығының өзінде оның, көп жақсылығы жатыр****», «өз елімізге қолдан келгенше кызмет ету – біздің әрқайсымыздың борышымыз»*

Ыбырай Алтынсарин.

Ыбырай Алтынсарин – нағыз халық қамын ойлаған озық ойлы жаңашыл жазушы.Шығармалары арқылы өмір шындығын таныта білген кемеңгер, заманының ең маңызды білім мен тәрбие мәселесін көтеріп қана қоймай, оны шығармаларына арқау еткен өшпес жұлдыз, ерекше дарын иесі.

Ыбырай әңгімелерінің басты тақырыбы – еңбек, еңбек адамы, адамгершілік асыл қасиеттер. Әңгімелерінде еңбектің маңызын көрсетеді, еңбекпен тәрбиелеуді үйретеді. «Еңбекке бейім болсаң, қатарыңнан кейін болмайсың» деген халық даналығы адамды еңбекке баулудың қажеттілігінің көрінісі іспеттес.

Ыбырай Алтынсарин балаларды ізгілікке тәрбиелеуде, оқытуда, олардың ой-санасына қозғау салып дамытуда өзінің педагогикалық идеясын, іске асыру үшін көп ізденген. Балаларға арналған хрестоматияға енгізген мақалалары мен әңгімелерінде автор еңбектің аса зор маңызын көрсетіп, еңбекті қадірлеуге және сүюге тәрбиелеу мақсатын көздейді. Автор хрестоматиясын оқушыларды еңбектің мақсатқа жеткізетіндігіне, еңбек арқылы табылған табыстың берекелі болатындығына сендіре отырып, еңбек ету үшін «тұрақтылық пен табандылық» қажет екендігін уағыздайды. Оған дәлел оның хрестоматиясындағы көптеген еңбекке байланысты мақалдар мен мәтелдер. Мысалы, «Бейнетсіз рахат жоқ», «Жігіттің ерінгені, көрінің көрінгені», «Жалқау текке жатар, оның ырысы қашар», т.б дәлел болады. Ыбырай Алтынсарин – қаншама ғасырлар өтсе де, өзі өмір сүрген заманы мен өмірінде қазақ балаларына «Кел, балалар, оқылық» деп жар салудан тынбаған, сол арқылы қазақ балаларының надандық жолға түсуіне мүмкіндік бермеген, әр әңгімесі тәрбиенің алтын діңгегі болып саналатын өшпес дара тұлға болып қала бермек.

Адамгершілікті ту етіп көтерген Ыбырай Алтынсариннің шығармалары бір жағынан адамның жат мінез-құлқын әшкерелей бейнелеп, баланы өркөкіректік, жатыпішерлік, тоғышарлық, арамтамақтық сияқты жаман әдеттен сақтануға шақырса, екінші жағынан баланың қоршаған ортаға зер салғыштық дағдысын қалыптастыруға, байқампаздық, пайымдағыштық қабілеттерін күшейтуге, икемі мен бейіміне қарай тәрбиелеуге тырысты.

Еңбектің адам өмірінде атқаратын міндетінің зор екендігін және ол өмір сүрудің мағынасы мен мазмұн дәрежесінің көрсеткіші екендігін өзінің балаларға арналған әңгімелері арқылы дәлелдейді. Енді солардың кейбіреулерін тілге тиек еткенді жөн көріп отырмын.

«Бай баласы мен жарлы баласы» әңгімесінде Алтынсарин бүкіл ағартушылық еңбегінің негізгі сырын, әлеуметтік тенденциясын айқын ашып береді. Үсен арқылы еңбекші бұқараның еңбексүйгіштігін, әр нәрсенің ретін таба білетіндігін көрсетеді. Асан бейнесінде мұндай қасиет табылмайды. Үсеннің дәрменсіз Асанға көмек беруі – оның адамгершілік жағынан бейнесін сомдай түседі.

«Қыпшақ Сейітқұл» әңгімесінде Сейітқұл арқылы қарапайым халықтың толасқан өкілін бейнелейді, оның жақсы істерін көрсетеді. Жазушы бұл әңгімелерінде қазақ шаруаларының екі ұрпағын суреттейді, сол арқылы жалпы халықтың тіршілік ету, өміртану, табиғатты меңгеру әрекеттерін баяндайды. «Еңбек деген байлық бар, ерінбеген жететін, жоқшылық деген жебірді жермен жексен ететін» деген мақалдың жазушы әңгімесіне тікелей қатысы бар екендігі «Бай мен жарлы баласы», «Қыпшақ Сейітқұл» әңгімелері бір-біріне байланысты шығармалар ретінде қаралу себебі осы. Мысалы, «Өрмекші, құмырсқа, қарлығаш» деген әңгімесінде бұл үшеуі әрқайсысы өздеріне тамақ іздеп, еңбек етеді, күн көру үшін күреседі. Бұл әңгімеде әкесі жас баласымен сөйлесіп, одан бірнеше сауал сұрағаннан кейін әкесі құс, жәндіктердің еңбектенудің арқасында өздеріне қорек тауып жүргенін айтып, «Сен де ертеден қара кешке дейін жүріп уақытыңды босқа жіберме, еңбек етуге әдеттен, еңбек етсең - емерсің» дейді. Ұлы педагогтың бұл әңгімесі ой туғызады. Адамда рухани және табиғи қажеттіліктің болатындығын, ал қажеттіліктің орындалуы тек еңбек арқылы ғана іске асатындығын өзінің әңгімесі арқылы дәлелдеп берген. Бұл шығармалардың мазмұнынан мен Ыбырайдың ұстаз-тәрбиеші ретінде алдына мақсат етіп қойған адамгершілік мәселелерін көремін. Жас ұрпақтың тәрбиесіне көңіл бөлу керектігіне ерекше назар аударған деп ойлаймын. Мен де ұстаздық жолымда Ыбырай әңгімелерін оқытуда оқушы бойына адамгершілік, еңбексүйгіштік қасиеттерді сіңіре отырып, әр шығарманы оқи отырып, ұлттық құндылықтарымызды дәріптеп, жағымсыз қасиеттерден аулақ болуға үйретіп келемін. Отбасындағы бала тәрбиесінде ұлымның жастайынан адамгершілік қасиеттерді бойына сіңіруге үлесімді қосудамын.

«Еңбек бейнет емес, зейнет» екеніне көз жеткізетін тағы бір әңгімесі – «Атымтай Жомарт» әңгімесі. «Күн сайын өз бейнетіммен тапқан бір-екі пұлға нан сатып алып жесем, бойыма сол тамақ болып тарайды, еңбекпен табылған дәмнің тәттілігі, сіңімділігі болады екен» - деген жолдары «Еңбегің егіз болса, байлығың сегіз болады», «Еңбегің қатты болса, татқаның тәтті болады» деген халық даналығымен ұштасып жатыр.

Ыбырай Алтынсарин балаларды жастайынан жалқаулыққа қарсы тәрбиелей отырып, еңбексүйгіштік қасиетті дамыту әрі еңбек етуге дағдыландыру қажет деген ой қозғайды. Ауырдың астымен, жеңілдің үстімен жүруді әдет еткен қазіргі жастарға көп ой салатын бұл әңгімелер өз маңдай теріңді төгіп еңбектеніп тапқан табысыңның қадірін түсіне білуді, еңбекпен тапқан дәміңнің тәттілігі де өзгеше екендігін дәріптейді. Келешекке сенімі мол Ыбырай өзі орындай алмаған істерді жастар орындайды деп сенді. Өзін қоршаған ортаның қараңғылығы мен надандығын шеней келіп:

Біз надан боп өсірдік,

Иектегі сақалды.

«Өнер –жігіт көркі», -деп,

Ескермедік мақалды.

Біз болмасақ, сіз барсыз,

Үміт еткен достарым,

Сіздерге бердім батамды....-

деп жастарға зор үміт артты.

Ыбырай Алтынсарин қазақ халқының  тағдырына ерекше мән берген ұлы ағартушы – педагог. Ы.Алтынсарин педагогикасының мұраларының  негізгі идеяларының бірі – адамның өзара қарым – қатынасы, жастарды еңбекке баулу. Өзінің  барлық  педагогикалық  теориясында  жас  жеткіншектердің ұлттық  тәрбиесін  қалыптастырып, жетілдіруде қазақ  халқының  ғасырлар бойы тәрбие саласында  жиған бай тәжірибесін негізге алу қажет деген  пікірді  ұстанғандардың бірі Ыбырай. Оның дүниетанымдық көзқарасының қалыптасуына  әсіресе , қазақтың мәдениетін , өнерін терең білетін, ақыл – парасаты  жоғары,  сөзге шешен , елге сыйлы атасы Балғожаның ықпалы ерекше болды. Ыбырай бала жастан халықтық  педагогикадан  алған тәлім – тәрбиесін , үлгі – өнегесін көңіліне түйгендерін оқу ағарту істері арқылы қазақ  балаларының бойына сіңдіре  білді. Ы. Алтынсариннің ұлттық эстетикалық тәрбие проблемаларын қозғайтын арнайы еңбектерін жазып   қалдырмағаны белгілі, бірақ Ы. Алтынсариннің  ұлттық – эстетикалық тәрбиеге қатысты оның педагогикалық қызметінен көрініс  тапты. Ы. Алтынсарин шығармалары халқымыздың салт – дәстүрі, әдет – ғұрыптарын сипаттайтын этнографиялық мәнде келеді. Ы.Алтынсарин жастарды оқу – білім, өнерге үндегенде құрғақ насихатқа ұрынбайды,  айтпақ  пікірін  оқушы зердесіне сіңіру үшін әр түрлі ұстаздық амал тәсілдерді қолданады.

Бір аллаға сыйынып Кел, балалар, оқылық, Оқығанды көңілге Ықыласпен тоқылық! – деген   өлеңінде білім алуға үндесе, екінші жағынан , өмірдің бір қызығы тек  байлықта деп  ұғатын, оқу, өнер, ғылым – білімге мін  бермейтін кертартпа көзқарасқа  соққы береді. Өмірде сарқылмас мол  байлық  – білім екендігін айта келіп, оған қол жеткізу үшін ерінбей –  жалықпай еңбектенудің керектігін түсіндіреді.      Өнерді   үйрен, үйрен де жирен деп  санаған  халқымыз ұл қыздарының оң қолынан өнер  тамған шебер  болуына  да мән берген.

Ы. Алтынсариннің педагогикалық жүйесінде Қазақстан жағдайында алғаш рет жалпы педагогика, дидактика және методика слаласының аса маңызды ғылыми принциптері қолданыла бастады: оқытудың көрнекілігі, тәжірибе мен бақылау, оқытудың белгілі мақсатқа құрылуы, класс жұмыстары мен кластан тыс жұмыстардың түрлері жүзеге асырылды. Ол оқыту әдісін өз түйгенінше, орыс мектебінің озық үлгісіне неіздеп құруды ойластырды. Мектеп оқушыларына арнап оқу құралдарын, программалар, нұсқау хаттар жазды. Мектеп кітапханаларының физикалық, химиялық, астрономиялық құралдарымен жабдықталуына, оқушылардың түрлі ғылым мен өнер саласындағы жаңалықтарды біліп отыруына үлкен мән берді.

**Ы. Алтынсарин алдыңғы қатарлы орыс педагогтарының оқу құралдарын басшылыққа ала отырып, қазақ ауыз әдебиеті мен салт-дәстүрлеріне негізделген оқулығын (“Қазақ хрестоматиясы”) 1879 жылы  бастырып шығарды. Ыбырай Алтынсарин «Қазақ хрестоматиясына» шығармаларды іріктегенде біріншіден, әр халықтың  тұрмыс-тіршілігі мен салт-дәстүрлерінен хабар беру, екіншіден, оқушының бойына адамгершілік қасиеттерді дарыту, үшіншіден, бастауыш сынып оқушыларының түсінігіне жеңіл, тілі жатық әңгімелерді беру қағидаларын басшылыққа алды.**

Ұлттық ғылыми білім беру, мектеп философиясы, әдебиеттану,  дипломатия, лингвистика, әліппетану, мектептану, жаңа алфавитке көшу, рухани-адамгершілік жаңғыру, балалық шақ философиясы мен тәрбие идеалы, отбасы мен қыз тәрбиесі, балада тілдік, тарихи, географиялық сананы қалыптастыру, діни құндылықтарды, халықтық поэзияны тиімді пайдалану, хрестоматия, оқулық жазу, орыс тілін оқыту әдістемесі, кәсіптік-техникалық білім беру, кәсіпкерлік пен аударма салалары мамандарын және мұғалімдерді жаңаша дайындау  заманауи педагогика мен психологияның зерттеу пәніне айналмақ. Ыбырай Алтынсариннің ілімі  өз алдына дербес, тұтас бір педагогикалық жүйе болып табылатындығы ақиқат.

Ыбырайдың игілікті ісін  ықыласпен  қолдап, оны егемен елдің  білім беру жүйесінде оқыту мен тәрбиенің озық нобайы ретінде жандандырып, инновациялық сипатта әр бере отырып, тиімді қолдану оқыту міндеттерінің  талабы болған абзал.

Бастауыш сыныптарда Ы.Алтынсарин әңгімелерін оқытуда тиімді әдіс-тәсілдерді қолдануға болады. Мәселен***, «Әке мен бала»,  «Жаман жолдас»***әңгімелерін оқытқанда оқушыларға мазмұнын түсіндіріп қана қоймай, өмірлік тәлім-тәрбиелік маңыздылығын аша түсуге ықпал жасаймыз. Топтық жұмыстарда **«Қарама-қарсы элементтер» стратегиясын жиі пайдалануға болады.**

**«Әке мен бала»,  «Жаман жолдас»**әңгімелері бойынша талдау жұмыстары.

|  |  |  |  |  |
| --- | --- | --- | --- | --- |
| **1 топ** | | | **2 топ** | |
| **Әке** | **Бала** | | **Жақсы** | **Жаман** |
| Үлкен кісі Тағаны алады Ақылды адам Шие сатып алды Еңбектенді | | Жас бала Алғысы келмейді Ақылсыз бала Сатып алмады Еңбектенген жоқ | Ауру жігіт Жерге  құлады Аю иіскеді Жерден тұрды Жауап берді | Сау бала Ағашқа шықты Аю  Ағаштан түсті Сұрады |

Бұл әдісті қолдана отырып, оқушылар жақсы-жаман қасиеттер мен қарама-қарсы іс-әрекеттерді жыратады. Өмірлік ұстанымдарын қалыптастыруға ықпал жасайды, жақсы қасиеттерді бойларына сіңіреді, еңбектенуге үйренеді.

**«РАФТ» стратегиясы.** Ыбырайдың бір әңгімесін алып, ондағы кейіпкерге хат жазу. Өздеріне қатты ұнаған, қатты әсер еткен әңгімесін алып, кейіпкермен тілдеседі. Бұл әдіс оқушының танымын, қиялын, өмірлік ұстанымын, әңгімеден алған әсерін, сөздік қорын, тіл байлығын арттырады.

**«ПОПС формуласы».** Әңгіме кейіпкерлері, идеясы туралы ойларын білдіруде «ПОПС формуласы» тиімді әдістердің бірі. Бірінші сөйлем: «Менің ойымша, ...» Екінші сөйлем: «Себебі, мен оны былай түсіндіремін...»  Үшінші сөйлем: «Оны мен мына фактілермен, мысалдармен дәлелдей аламын...» Соңғы сөйлем: «Осыған байланысты мен мынадай қорытындыға келдім... Осы арқылы оқушылар әңгімеден алған әсерлерін, кейіпкерлер туралы көзқарастарын, ұтымды пікірлерін жеткізеді.

Осындай әдіс-тәсілдердің көмегімен оқушының сыни тұрғыда ойлауына, ойын еркін әрі дәлелмен білдіруіне ықпал жасағанымыз абзал.

Ы.Алтынсариннің әңгімелері өмірдің мәні мен мағынасы еңбек те екендігін дәлелдейді, адам өмірін еңбек әрекетінсіз мәнсіз деп есептейді. Ыбырай сөзімен айтсақ, еңбек әрекетінің біткені - өмірдің біткені, еңбек ету – бейнет емес, зейнет.

**Ұлы ағартушының шығармаларына тән нәрсе – еңбекқорлыққа, Отанын сүюге, білімді болуға, шыншыл әділетті болып өсуге баулитын тәрбие мәселесі.Ойымның түйінін Ыбырай Алтынсариннің: «Қазақ деген – жасанды мінезі жоқ, қарапайым халық, бірақ сол қарапайымдығының өзінде оның, көп жақсылығы жатыр», «өз елімізге қолдан келгенше кызмет ету – біздің әрқайсымыздың борышымыз» - дей келе, өзімнің шығармашылығымнан жүрек жарды толғанысымды жеткізіп, аяқтауды жөн көрдім.**

**Уа, Ыбырай!**

**Мен сенің шабыт алам өлеңіңнен,**

**Кестелеп сөз әлеміне енемін мен.**

**Ұлы ұстазды мәңгілік ардақтайтын**

**Халқымның ұлылығына сенемін мен.**

**Байлық емес, мал емес, бақыт керек,**

**Ыбырайша айтамын, елден ерек.**

**Еңбек біліп, надандықтан аулақ болған**

**Ұрпағымыз саналы, болды зерек.**

**Пайдаланылған әдебиеттер:**

1. Қ.Жұмалиев, З.Қабдолов, З.Ахметов. Әдебиет теориясы. – А. «Әдебиет әлемі», 2013.
2. «Ыбырай Алтынсарин мұрасының әлеуметтік, педагогикалық, өнегелі әлеуеті және қазіргі заман».
3. Республикалық ғылыми-тәжірибелік конференция материлдар жинағы. Қостанай. 2011.